b'\n_START_ARTICLE_\nHafsa bint Umar\n_START_SECTION_\nBiografija\n_START_PARAGRAPH_\nHafsa bint Umar buvo b\xc5\xabsimo kalifo Umaro ibn Chatabo dukt\xc4\x97. Ji gim\xc4\x97 apie 605 m., gyveno Mekoje. T\xc4\x97vas Umaras buvo vienas \xc4\xafnirtingiausiai besiprie\xc5\xa1inusi\xc5\xb3 Mahometui, bet, kai pri\xc4\x97m\xc4\x97 islam\xc4\x85, tapo vienu i\xc5\xa1 i\xc5\xa1tikimiausi\xc5\xb3 jo bendra\xc5\xbeygi\xc5\xb3. Hafsa buvo labai jauna, kai buvo i\xc5\xa1tekinta u\xc5\xbe Chunajiso ibn Huzaifos i\xc5\xa1 salamit\xc5\xb3 genties. Kartu su vyru ji dalyvavo antrajame musulmon\xc5\xb3 i\xc5\xa1\xc4\x97jime \xc4\xaf Abisinij\xc4\x85. Po gr\xc4\xaf\xc5\xbeimo jos vyras Chunajisas buvo mirtinai su\xc5\xbeeistas 624 m. Badro m\xc5\xab\xc5\xa1yje. Hafsos t\xc4\x97vas ie\xc5\xa1kojo, u\xc5\xbe ko j\xc4\x85 i\xc5\xa1tekinti, ir vis\xc5\xb3 pirm\xc4\x85 kreip\xc4\x97si \xc4\xaf Usman\xc4\x85. \xc5\xa0iam atsisakius kreip\xc4\x97si \xc4\xaf Abu Bakr\xc4\x85. Ir pastarajam atsisakius nusivyl\xc4\x99s Umaras pasipasakojo Mahometui. Mahometas \xc4\xaf tai pasak\xc4\x97: \xe2\x80\x9eA\xc5\xa1 tau parodysiu geresn\xc4\xaf \xc5\xbeent\xc4\x85 nei Usmanas, o jam geresn\xc4\xaf uo\xc5\xa1v\xc4\xaf nei tu\xe2\x80\x9c (Mahometo dukt\xc4\x97 tapo Usmano \xc5\xbemona). I\xc5\xa1 to Umaras suprato, kad Mahometas ves Hafs\xc4\x85. V\xc4\x97liau Abu Bakras es\xc4\x85 pasak\xc4\x97 Umarui, kad jis atsisak\xc4\x97 vesti Hafs\xc4\x85, nes nujaut\xc4\x97, kad Mahometas nori j\xc4\x85 paimti \xc4\xaf \xc5\xbemonas._NEWLINE_Hafsa i\xc5\xa1tek\xc4\x97jo u\xc5\xbe Mahometo Medinoje, kai jai buvo apie 20 met\xc5\xb3, o prana\xc5\xa1ui apie 54 metus. Pasakojama, kad ji paveld\xc4\x97jo i\xc5\xa1 t\xc4\x97vo jo ry\xc5\xbet\xc4\x85 ir polinkius mokslams. Mahometas tai vertino ir buvo pasamd\xc4\x99s jai mokytoj\xc4\x85. Savo i\xc5\xa1silavinimu tarp Mahometo \xc5\xbemon\xc5\xb3 Hafsa nusileido tik Ai\xc5\xa1ai bint Abu Bakr. Pasakojama, kad ji gin\xc4\x8dydavosi su Mahometu pakeltu balsu, d\xc4\x97l ko j\xc4\x85 persp\xc4\x97jo t\xc4\x97vas. Pasakojama, kad Mahometas galvojo su ja i\xc5\xa1siskirti, ta\xc4\x8diau jam pasirod\xc4\x99s angelas Gabrielius j\xc4\xaf persp\xc4\x97jo, kad Hafsa bus viena i\xc5\xa1 jo \xc5\xbemon\xc5\xb3 Rojuje. Ra\xc5\xa1ytin\xc4\x97 Korano versija, kuri\xc4\x85 paruo\xc5\xa1\xc4\x97 Mahometo ra\xc5\xa1tininkas Zeidas ibn Sabitas, buvo perduota jai saugoti ir po Mahometo mirties kalifu tapus Usmanui, pastarasis liep\xc4\x97 \xc5\xa1i\xc4\x85 versij\xc4\x85 padauginti. Hafsa buvo giliai tikinti, skirdavo didel\xc4\x99 laiko dal\xc4\xaf maldoms ir susilaikymui iki savo mirties 665 m. Palaidota Al Baki kapin\xc4\x97se \xc5\xa1alia Prana\xc5\xa1o me\xc4\x8det\xc4\x97s Medinoje. Ji nesusilauk\xc4\x97 vaik\xc5\xb3, savo turt\xc4\x85 nurod\xc4\x97 broliui Abdulai po jos mirties i\xc5\xa1dalinti varguoliams. Jos autorystei priskiriama 60 hadis\xc5\xb3.'